
Til deg som søker tilflukt i søvnen og drømmer om at en bedre verden er mulig, eller gjerne skulle ha drømt, men ikke får sove.


1.

Utvalgt

Lyden blir høyere og høyere, samtidig blir alt rundt meg sort. Så kryper lyset inn fra kantene. Skarpere og skarpere. Stikker meg i øynene til jeg må lukke dem. Jeg prøver å vri meg unna den insisterende pipingen, men den følger etter meg. Presser seg inn i øregangene til jeg tror trommehinnene skal eksplodere. Jeg snur meg, kjenner skjorten raspe over huden, så setter jeg meg opp med et gisp, famler etter visiret og får det til å holde kjeft, før jeg trer det på meg.

08:25.

Jeg knepper opp skjorten jeg har sovet i mens jeg åpner skapet, men det er tomt. Bakluken går opp som den skal da jeg dytter på den. Hvorfor har det ikke kommet noen ren uniform? Jeg stryker hendene nedover magen. Denne er krøllete. Jeg kan ikke gå med krøllete uniform til Sorteringen.

Inni veggen bak luken er det så mørkt at jeg så vidt kan skimte metallskinnene som forsvinner videre inn i bygget.

«Hallo?»

Alt jeg hører er maskindur.

Jeg slenger igjen luken og skal til å gå inn på badet da jeg snubler i noe. En beige bylt på det grå teppet. Livets sirkel og novisemerket i Opplysningskontorets burgunderrøde farge stikker frem bak en krøll. Jeg røsker tak i bylten og rister den ut. Uniformsbuksen ramler ned på gulvet, mens jeg blir stående igjen med skjorten mellom hendene.

Har jeg ikke hengt den inn i skapet?

Jeg løfter skjorten til ansiktet. Snuser. Hoster. Så løfter jeg armen og lukter meg  i armhulen. Jeg har ikke tid til å dusje, og en parfyme koster mer enn kvotene jeg har igjen denne måneden.

På badet fukter jeg hendene og drar dem nedover forsiden av skjorten. Nedover buksebeina. Det hjelper ikke. Det blir bare mørkere flekker der vannet trekker inn i stoffet. Jeg tar av visiret, kaster vann i ansiktet og drar håret opp i en høystakk på hodet.

Da jeg ser meg selv i speilet, blir jeg rød i kinnene lenge før jeg kjenner varmen presse seg opp fra skjortekragen. Jeg tar på meg visiret igjen.

08:32.

Døren til Liwens rom står åpen. Selvfølgelig har hun gått allerede. Likevel lister jeg meg over gulvet til skapet hennes. Det henger en nypresset uniform der. Selvfølgelig. Jeg skreller av meg min egen og trer på meg hennes. Den strammer over hoftene og brystene. Jeg stapper skjorten nedi buksen, prøver å glatte ut skjorteflikene så de ikke skal synes gjennom det stramme stoffet. Så bretter jeg opp ermene til kanten ligger som en tykk pølse rundt håndleddene. Speilet på veggen geiper tilbake til meg. Håret har begynt å løsne fra toppen på hodet, og knappene truer med å ryke hvert øyeblikk. Jeg trekker pusten, bøyer meg. Bretter opp buksebeina så de i det minste skal henge rett ned og ikke subbe i bakken, så løper jeg ut igjen på stuen, trykker på frokostknappen på matluken og røsker til meg den lille væskefylte posen da luken åpner seg, før jeg fortsetter ut i gangen.

Sko. Regnjakke. Tempo.

Nede på gaten lar jeg meg rive med av strømmen av mennesker.

08:43.

Jeg forsøker å se hvor det flyter raskere, og presser meg ditover. Så biter jeg av tuppen av frokostposen og suger i meg en munnfull. Jeg tetter nesen når jeg svelger. Lar den kornete drikken renne ned gjennom spiserøret. Prøver å presse ned igjen en brekning.

Det er flere trivselsvakter langs veggene enn i går. Det var flere i går enn dagen før. På en av skjermene dukker den siste vinneren av Rikets Roser opp. Påmeldingen er åpen for årets konkurranse. Så blinker skjermen og en seiersmelding ruller over toppen mens en eksplosjon spilles av i sakte film. To av de fredløses leirer sør for Riket ble utslettet i natt. Flere høytstående fredløse er ufarliggjort.

Noe kaldt renner nedover håndbaken. En grågrønn masse har lekket ut av frokostposen. Jeg slikker det bort og klemmer enda en munnfull mellom leppene.

Klokken er blitt 08:52 innen jeg begynner å presse meg mot kanten av menneskestrømmen for å komme meg til inngangspartiet til Opplysningskontoret.

Liwen står ved heisene og speider mot inngangen. Ansiktet hennes sprekker opp i et smil da hun får øye på meg.

«Nå begynte jeg å lure», sier hun. Hun kikker ned på de brede oppbrettene som stikker ut under regnjakken og hever et øyenbryn.

«Hvorfor gikk du så tidlig?» sier jeg. Hun holder blikket mitt. Jeg stikker hånden inn i jakkeermet og fikler med oppbretten på skjorten. «Jeg hadde glemt å levere den gamle til vask.»

«Seriøst?»

«Seriøst.»

«Er jeg nødt til å komme inn på rommet ditt og sjekke hver eneste kveld?»

«Ikke lat som at du ikke synes det er hyggelig.»

Liwen rister på hodet, men hun smiler da hun trekker meg inn i heisen.

«Svante og jeg ville legge til kapittelet om paktlandene som Terhi Erkko etterlyste.»

«Det er Sortering i dag», sier jeg. «Dere får ikke noe igjen for det nå.»

«Det er mye å lære av det.»

«Nerd.»

«Sjæl.»

Kroppen min sitrer idet vi brøyter oss gjennom dørene til auditoriet og sikter oss inn mot de øverste seteradene. Rommet er fylt av latter, høylytte diskusjoner og forventningsfulle noviser. Jeg nikker til Ana og Mohammed, prøver å ikke dra mer i skjorteermet.

Jeg har søkt om å få komme til redaksjonen som reporter. De folkene er de frieste jeg vet om. De flinkeste av dem får reise over hele Riket. Noen har til og med fått reise utenfor. Det får for så vidt både ingeniører og trivselsvakter også, men jeg har ikke nok teknisk sans til å bidra som ingeniør, og er ikke utholdende nok til å være trivselsvakt.

Liwen trekker meg etter seg innover mot midten av en av seteradene og drar meg ned på plassen ved siden av seg.

Jeg har kjent Liwen siden vi flyttet hit, da plassen ved siden av henne på skolen ved et lykketreff var ledig. Hun hadde tykke briller og musefletter. Nå har hun klippet det mørkebrune håret kort, og de lengste av de myke krøllene duver forsiktig over undercuten. Liwen vil jobbe i arkivet. Helt ærlig kunne hun ha vært arkivet. Spør henne om hva som helst. Jeg lover at hun vet det.

Stemmene nedenfor oss demper seg plutselig idet mentorene og avdelingslederne kommer inn. Klokken er 08:59.

En kvalmebyge skyller gjennom kroppen, og jeg klemmer rundt underarmen til Liwen. Hun klapper meg med den ledige hånden og smiler før blikket hennes fester seg på noe der nede og hun vinker. Jeg snur meg og får øye på Yoshiro som tar trappene to trinn i gangen på vei mot oss.

Han og Liwen har hatt orientering sammen i teknisk de siste månedene. Jeg klarer ikke å stoppe blikket fra å gli nedover kroppen hans. Uniformen sitter perfekt. Sømmene er plassert der de skal være på skuldrene, og stoffet ligger akkurat så stramt over armene og brystkassen at man kan skimte musklene på undersiden. Jeg vet ikke om noen andre som passer uniformen slik han gjør. Med det blanke håret og skeive smilet ser han ut som han er tatt rett ut av opplysningsplakatene. Ingen over. Ingen under.

Yoshiro blunker til Liwen, før han sklir ned på setet ved siden av meg og løfter haken i et kjapt nikk.

«Ravna.»

Stemmen hans er en lav hvisken, selv om folkene nede på podiet ikke virker klare til å begynne ennå. Det får magen min til å krible på en helt annen måte enn tanken på å ikke få komme til redaksjonen.

«Halla», hvisker jeg tilbake.

Seriøst? Halla? Når sier jeg noen gang halla?

«Er dere klare for dommens time?»

Han sklir lenger ned på setet til han kan legge armen komfortabelt på seteryggen bak meg. Jeg prøver å holde meg rolig så jeg ikke tilfeldigvis skal komme borti ham. Prøver å ikke tenke på varmen fra huden hans som stråler inn i nakken min.

Liwen vrir på armen, og jeg slipper den med et kvekk når jeg skjønner at jeg har skvist den. Hardt. Med begge hender. Jeg kikker på klokken igjen 09:01.

«Hvem håper du blir mentoren din?» sier Liwen til Yosh.

«Kanskje Greg? Det blir chill, tror jeg.»

Jeg har lyst til å himle med øynene, men konsentrerer meg om å holde ansiktet helt i ro.

«Du?»

«Haley», sier Liwen.

Jeg nikker. Haley er bra. Smart. Rolig. Vennlig. Men også skarp hvis hun mener du trenger det.

«Og hva med deg da, lille kråkefugl? Hvem vil du være slaven til de neste tre årene?»

Han tar tak i bidragsytermerket på skjorten med hånden som henger over skulderen min, og jeg prøver å ikke tenke på at jeg nå faktisk sitter inni armkroken hans.

«Det er ikke så farlig, så lenge jeg kommer til redaksjonen», sier jeg.

«Piss», sier Yosh. «Hva med hun der med det korte, blonde håret?»

Jeg ser ned på podiet og får øye på Inna Kopyl. Hun har kneppet opp uniformsskjorten nesten ned til brystbeinet, brettet opp buksene slik at de akkurat dekker kanten på de sorte skinnstøvlene, og hun ser så kul ut at om jeg ikke allerede hadde lyst til å bli henne, så har jeg det nå.

«Inna er aldri mentor», sier jeg. «Hun er for travel til det.»

Yoshi snøfter. «Jeg trodde du hadde ambisjoner?»

Jeg er takknemlig da høyttaleranlegget blir skrudd på, så jeg ikke må finne på et vittig svar. Nede på podiet har opplysningssjefen stilt seg opp. Liwen lener seg mot meg.

«Når var sist gang hun forlot hovedkontoret?»

Veliane Mahama er høyreist og streng, og selv om hun er den øverste lederen til Opplysningskontoret, er logoen på brystet hennes hvit. Hun kremter, og de siste stemmene dør ut rundt oss. De velpleide neglene hennes er brettet over kanten på talerstolen da hun lener seg fremover.

«Kunnskap er makt. Og med makt kommer et enormt ansvar. Som bidragsytere ved Opplysningskontoret er det deres ansvar å gi resten av Riket makten til å ta gode valg. Valg til å bygge et godt liv. Valg til å holde seg trygge med den stadig voksende trusselen fra de fredløse. Valg som skal gi oss en fremtid i fred og overflod på en helbredet klode.»

«Jeg hadde tatt til takke med å vinne Rosene», kommer det fra Yosh.

Jeg albuer ham i siden, og han klemmer hånden rundt skulderen min.

«Det er dystre tider», fortsetter Mahama. «Beskjeden jeg fikk rett før jeg gikk opp på talerstolen, sier at 138 mennesker mistet livet i terrorangrepet forrige uke.»

Jeg kaster et blikk på Liwen. Øynene hennes er vidåpne. Jeg finner hånden hennes og fletter fingrene mine inn i hennes.

«Skjønner de ikke at de ødelegger for seg selv?»

Stemmen til Liwen er så lav at jeg nesten ikke hører henne, og jeg rekker ikke å svare før Mahama tordner videre.

«Men i dag er tross alt en gledens dag, og det er en ære for meg å ønske dere offisielt inn i Opplysningskontorets rekker. Jeg har flere ganger fått rapporter om at avdelingene er imponert av kullet deres. Og jeg er spent på å se hva hver og en av dere kommer til å utrette i dagene og årene som kommer.»

Fornøyd mumling stiger opp fra setene under oss. Mahama retter seg opp og legger en knyttet neve mot logoen på det venstre brystet. Liwen skynder seg å løsne hånden sin fra min, og vi kopierer bevegelsen til den nye sjefen vår.

«Ingen over! Ingen under!» roper Mahama.

«Ingen over. Ingen under», svarer vi.

Mahama nikker til administrasjonssekretæren, som vagger fremover og rigger seg til ved talerstolen.

«Vi leser opp en og en person med avdeling, rolle og mentor», sier han. «Etter at alle er lest opp, kan dere finne mentoren deres for å bli bedre kjent. Blir dere ikke lest opp, kan dere sitte igjen for mer informasjon om redistribusjon.»

Auditoriet begynner å summe før han er ferdig å snakke. Redistribusjon. Jeg har ikke tenkt på at ikke alle får bli her på Opplysningskontoret. Men det er ikke en reell mulighet for at det vil skje. Ikke med meg. Eller?

Nede på podiet håndhilser Mahama på alle bidragsyterne som står på rekke og rad. Når hun kommer til Inna Kopyl, legger hun den ledige hånden på albuen hennes og klemmer til. Så forsvinner hun ut dørene.

Administrasjonssekretæren hever stemmen.

«Første offisielle arbeidsdag er i morgen, dere avtaler oppmøte med mentor.»

Han trekker pusten og blikket blir fjernt når han fokuserer på noe inni visiret.

«Gyda Paulsen, teknisk avdeling, programmerer, Emmanuel Agbonyeme.»

Et lite hvin høres fra høyre side av salen.

«Purvi Shah, redaksjonen, læremiddelredaktør, Miho Hiruta.»

Det varer og rekker. Kriblingen i magen går over til å bli en stram knute.

Yoshi kommer til desken, med Greg som mentor. Liwen får jobbe i arkivet sammen med Haley.

Jeg biter meg i kinnet og smiler til henne. Hun tar hånden min, klemmer den, men den dype furen hun pleier å ha mellom øyenbrynene, er nesten helt borte.

Navn etter navn etter navn leses opp. Jeg prøver å få oversikt over hvem andre som ikke er blitt sortert ennå, prøver å huske alt som har skjedd de siste månedene. De siste årene. Jeg har jobbet beinhardt. Gjort alt jeg har blitt bedt om og litt til. Yosh løfter bort armen og lener seg fremover. Det blir merkelig kaldt nedover ryggen.

«Almira Aamara, redaksjonen, reporter, Inna Kopyl.»

Det går et sus gjennom auditoriet. Kvalmen presser seg opp gjennom spiserøret igjen, og jeg lar blikket flakke over menneskene nedenfor til jeg finner det nydelige, svarte håret til Almira. Venninnene hennes klemmer henne. Falske, overfladiske Almira. Som aldri går i uniform. Som om hun er for god for det.

Jeg biter meg hardere i kinnet, prøver å ikke se at furen er tilbake mellom øyenbrynene til Liwen. Hun kikker på Yosh.

Inna har for en gangs skyld tatt en junior, og det er ikke meg.

Jeg stryker hånden over uniformsbuksen. Skulle ønske jeg kunne krympe og forsvinne ned mellom benkeradene.

Det prikker på overleppen og suser i ørene, så det er ikke før Liwen rister i meg at jeg innser hva sekretæren har sagt:

«Ravna Nergård, redaksjonen, reporter, Inna Kopyl. Lykke til.»

«Ravna! Sirkler, gratulerer!»

Yosh klemmer meg, før han legger hendene på hver skulder og ser på meg. Smilet hans deler nesten ansiktet i to. Tennene lyser mot meg. Jeg smiler tilbake, prøver å presse alle boblene ned igjen i bunnen av magen.

Podiet er forsvunnet i et mylder av mennesker som prøver å komme seg ned til mentorene. Her og der sitter det folk som ikke gjør tegn til å reise seg.

«Møtes i foajeen etterpå?»

Jeg ser tilbake på Yoshi og nikker, før han snur seg og begynner å gå mot enden av seteraden. Liwen legger en hånd i ryggen på meg, og jeg går etter Yoshi.

Inna Kopyl har valgt meg. Jeg må dele henne med Almira Aamara. I tre år. Men Inna har valgt meg.


2.

Bidragsyternes nye klær

Da jeg kommer ned på podiet, har Inna og Almira allerede funnet hverandre. Inna tar hånden min og gir den et raskt trykk før hun leder oss ut til heisene. Hun ser ikke engang på klærne mine. Almira, derimot, lar blikket gli langsomt oppover til hun stopper ved knappen midt på brystkassen.

«Jeg måtte låne romvenninnen min sin», sier jeg. «Min var ikke levert tilbake fra vaskeriet.»

Hun nikker.

«Jeg hører det der skjer oftere og oftere.»

Almira har på seg et blått korsett med romber vevd inn i det blanke stoffet.

«Jeg vasker klærne mine selv.»

Jeg hadde heller ikke turt å sende klærne mine til vaskeriet hvis de så ut som Almiras. Da hadde jeg i hvert fall ikke regnet med å få dem igjen.

Hun rekker meg hånden.

«Almira Aamara.»

«Ravna Nergård», svarer jeg og prøver å smile.

«Jeg har hørt så mye bra om deg.»

Almira fortsetter å holde hånden min. Jeg nikker, før jeg gir den et siste trykk og drar den til meg. Stryker den nedover skjorten og snur meg mot Inna.

«Jeg har lest alle sakene dine», sier jeg.

«Neppe», svarer hun. Jeg tør ikke å se tilbake mot Almira.

«Jeg trodde ikke du tok juniorer?»

«Jeg er en bidragsyter. Jeg gjør det som er best for Riket og kontoret.»

Denne gangen ser jeg på Almira, men hun ser ikke på meg, har bare dratt underleppen inn mellom tennene.

«Dessuten er dere her for å hjelpe meg, ikke motsatt. Kan det gi dere en fordel å jobbe for meg? Absolutt. Men jeg kommer ikke til å nøle med å bytte dere ut med noen andre dersom dere ikke drar deres del av lasset.»

Inna leder oss ut av heisen og ned en smal korridor. Det er ett år siden jeg var her sist, men jeg kjenner meg igjen. Korridoren åpner seg til det store fellesrommet til redaksjonen. Herfra svinger hun til venstre og ned en ny korridor før hun åpner døren inn til et kontor.

Hennes eget kontor.

Med dør som kan lukkes.

Og et stort vindu med et stort skrivebord foran.

Riktignok ser man bare rett inn i bygget på den andre siden av gaten. Noen beveger seg forbi vinduet på motsatt side. Et stativ med uniformer står litt inn i rommet, og en bidragsyter med hvit hette på hodet plukker opp en stoffbylt fra en stor vogn og rister den ut. Jeg skjønner hvorfor Inna har plassert stolen med ryggen mot vinduet.

Inna lener seg mot skrivebordet og legger armene i kors. Almira og jeg står så tett inntil hverandre at jeg kan kjenne den svake skjelvingen fra kroppen hennes. Jeg skal til å kopiere Inna og legge armene i kors, jeg også, men tar meg i det og hekter tomlene inn i hempene på bukselinningen i stedet.

«Dere to blir til stadighet nevnt av redaktørene og de andre reporterne», sier Inna. «Men jeg må si at jeg ikke skjønner hva all oppstandelsen dreier seg om.»

Hun snur seg mot Almira.

«Humoren din er ofte plump og overdrevet.»

Almira vrir på seg, og selvfølgelig har hun fått to kledelige roser i kinnene når hun rødmer, i stedet for de purpurfargede flekkene jeg får.

«Og dine observasjoner er på nivå med et småbarns», sier hun til meg.

Jeg er glad jeg ikke kan se akkurat hvor flekkete den kommentaren fikk meg til å bli.

«Jeg vet dere tror at dere er juniorreportere, men inntil jeg gir dere nærmere beskjed, kan dere anse dere selv som assistenter. Juniorassistenter. Forstått?»

Vi nikker, og hun løsner armene fra grepet over brystet og begynner å brette opp det ene skjorteermet.

«Vi møtes i foajeen 07:30 i morgen.»

Ingen lange utflukter i natt med andre ord. Jeg snur meg for å følge etter Almira. Korsettet hennes er fortsatt blått. Fortsatt dekket av romber.

«Forresten. Du får utlevert ny uniform i morgen. Sørg for at de har de riktige målene dine», sier Inna.

Jeg snur meg. Uniformen til Liwen er blitt en stekeovn, og jeg nikker raskt før jeg piler etter Almira. Først i heisen snur hun seg og ser på meg.

«Dette kan bli interessant.»

«La meg gjette, du jobber med ord», sier jeg.

Hun ler.

«Jeg er glad vi er to så jeg slipper å håndtere humøret hennes alene.»

Dørene åpnes, og hun setter fart rett mot utgangsdøren, men da jeg henger igjen, snur hun seg.

«Jeg skal møte noen», sier jeg.

Almira nikker.

«Sees i morgen.»

«Sees.»

Det er så lite folk på gaten at hun tar til høyre ut av døren, og jeg lurer på hvor hun bor.

Klokken er 09:34. Vi har vært med Inna i kanskje et kvarter. Foajeen er helt stille, og her inne er det bare de to trivselsvaktene på hver sin side av inngangen til heisene. Jeg synker ned på benken nærmest vinduene for å vente på Liwen.

De hvite flisene på veggene er rektangulære og er forskjøvet en halv flis innover for hver rad.

Pappa kommer til å bli så stolt når jeg sier at jeg er junioren til Inna Kopyl.

En av heisene åpner seg for å slippe ut en liten gruppe. De ler litt for høyt, litt for kantete. Juniorer, helt klart. Jeg kjenner ingen av dem.

Flisene på veggen er fortsatt rektangulære. Fortsatt hvite.

Jeg klikker på bildet av Liwen nederst i visiret.

«Ferdig … Venter nede», skriver jeg.


3.

Den gladeste av alle

Almiras saker er gode. I videoreportasjene virker folk avslappet når de snakker med henne. Humoren er lun og ikke plump.

Jo flere saker jeg leser, desto lettere er det å kjenne dem igjen. Hun har et blikk som skjærer rett igjennom, spørsmål som borer seg inn i det som er viktig. Og folk svarer uten å nøle.

Jeg lener hodet mot veggen. Vet ikke hva Inna prøver å oppnå med å si at vi er talentløse, men jeg må uansett konkurrere mot noen som definitivt ikke er det.

Jeg skal til å dra opp enda en av sakene hennes, da jeg hører Liwens klukkende latter fra heisene. En hel klageflom har allerede samlet seg bakerst på tungen da hun runder hjørnet, arm i arm med Yosh.

Ordene setter seg fast i halsen.

«Er du klar for å feire, junior?»

Yosh har det der skeive smilet igjen, og jeg har lyst til å si ja, lyst til å være bekymringsløs og artig, men …

«Klokken er bare 11», sier jeg.

«Da rekker du å sove og bli edru igjen før du begynner på jobb i morgen», svarer Yosh og blunker til meg.

Liwen rekker frem en hånd, og jeg lar meg trekke opp på beina, ut av bygget og nedover gaten.

Vi er visst ikke de eneste som er ute og feirer, for da vi kommer bort til klubben, er kvoten per time som dukker opp i visiret, overraskende lav. Idet vi går inn, popper den resterende saldoen min for måneden opp ved siden av. Hver gang det kommer nye juniorer inn, går timekvoten litt ned.

«Er det noe av dette som smaker godt?» sier Liwen til bartenderen og nikker mot flaskene på veggen bak ham.

På kortsiden av baren sitter det to eldre bidragsytere og knuger på hvert sitt glass. De minner meg om pappa. Ser ikke ut til å passe inn her blant alle de leende unge ansiktene, men hvis jeg skal tolke blikkene de sender ut i lokalet, er det vi som er inntrengerne.

«Ikke reint», innrømmer bartenderen og trekker på skuldrene. «Men jeg kan blande sammen noe som tar kanten av den verste spritsmaken.»

Liwen nikker og ser på oss. Vi nikker tilbake, og når bartenderen setter tre glass foran oss på disken, løfter vi dem i en skål før vi heller dem innpå.

Den emne ettersmaken ligger som en film på tungen da jeg klarer å trekke pusten igjen. Ansiktet til Yosh snurper seg sammen, men Liwen gliser.

«Nå skal vi danse!»

Liwen brøyter seg inn blant de vrikkende kroppene til vi er i midten av rommet, og jeg klarer ikke å la være å le da hun legger armene rundt ryggen på oss og begynner å hoppe til bassen. Den vibrerer gjennom brystkassen. Varmen fra spriten sprer seg fra magen og oppover til den kribler ut i hendene og ansiktet. Jeg hopper med og smiler.

Klokken er 13:39, og vi danser sammen og hver for oss, og når Liwen og Yosh synger med, later jeg som om jeg kan teksten, selv om jeg aldri har hørt låtene før. Jeg er gjennomsvett og mør da en rødhåret dame med røde lepper og et stort mellomrom mellom fortennene trekker Liwen inntil seg. Yosh sender meg en rask grimase, og jeg snur meg sakte i ring så han skal ha tid til å finne noen andre å danse med. Vi kjenner jo hverandre ikke. Ikke egentlig. Det er bare Liwen som holder oss sammen, og når hun helt tydelig har andre prioriteringer …

Jeg skvetter da jeg kjenner en varm hånd ta min og dra meg inn i en piruett. Jeg prøver å stable beina under meg for ikke å ramle, og stivner da Yosh legger den andre hånden i korsryggen min for å støtte meg opp.

«Slapp av, jeg har deg», sier han og bruker hånden i korsryggen til å spinne meg ut igjen, men jeg stavrer bare et par trinn bakover og stopper opp. Han tar et skritt nærmere og ser ned på meg, så rister han hånden han holder i sin. «Stoler du på meg?»

Det fargerike lyset fra lampene over dansegulvet glitrer i øynene hans. Smilet hans blir bare bredere og bredere etter hvert som jeg prøver å stokke bunken med ord og dele dem ut, men de setter seg fast i halsen. Til slutt trekker han pusten.

«Kan du slippe kontrollen og la meg gjøre tenkingen? Bare lytte til meg med armene dine? Kroppen din?»

Jeg nikker.

Han bytter hånd så han kan legge venstrehånden på den høyre albuen min.

«Det eneste stedet jeg vil kjenne motstand, er her.»

Han klemmer lett rundt albuen min, og jeg kremter.

«Ok?»

Jeg nikker.

Han bytter grep igjen, så han holder begge mine hender i sine og begynner å trekke og skyve forsiktig i meg i takt med musikken. Frem og tilbake. Frem og tilbake. Jeg holder på å venne meg til rytmen og skal til å ta et skritt tilbake som før da han dytter meg kun med den ene hånden og slipper taket med den andre, så jeg må ta tre raske skritt for å ikke falle. Han trekker meg inntil seg igjen.

«Jeg trodde vi var enige om at det var jeg som skulle tenke, ikke du?»

Den høyre munnviken hans trekker seg opp.

«Ikke gjett på hva jeg kommer til å gjøre. Lytt.»

Han skyver meg fra seg igjen, og denne gangen klarer jeg å følge bevegelsene hans i takt med musikken. Han skakker på hodet. Jeg ser bort for å konsentrere meg om musikken og om det han gjør med hendene sine, men blikket låser seg fast i hans igjen da han svinger meg rundt og trekker meg helt inntil ham, slik at jeg har den ene hånden på brystkassen hans.

Uniformsskjorten min er våt og kald mot huden under armen han har rundt ryggen min. Jeg vrir på meg så han slipper taket. Til høyre for oss får jeg øye på Liwen. Hun kliner iherdig med rødtoppen, og de har begge løftet visirene opp i pannen for bedre tilgang.

«Jeg må gå», sier jeg og tar et skritt tilbake. «Jeg er snart tom for kvoter.»

Yoshi kaster et blikk på Liwen.

«Jeg slår følge med deg.»

Vi stopper idet vi kommer ut på gaten. Klokken er blitt 16:32. Selv om det pissregner, er ettermiddagslyset smertelig skarpt etter mørket inne på klubben, og det er tjåkfullt av folk på vei hjem fra jobb. Det er kortere å gå tilbake den veien vi kom fra, men strømmen av folk er så sterk at vi ville brukt tre ganger så lang tid, så vi slipper oss ut i mengden og lar oss drive med rundt kvartalet. Det er et slags folkehelsetiltak. Når alt du gjør i løpet av en dag skjer i det samme nabolaget er det lurt å i det minste gå rundt hele kvartalet en gang, så du får litt trim.

«Det er rart at det er siste dag vi har denne på brystet», sier Yosh og slår pekefingeren mot spiren inni Livets sirkel. «Nå er vi liksom voksne på ordentlig. Ja, eller ikke du da, du har vært voksen alltid.»

Latteren hans stilner når jeg ikke lar meg rive med.

«Hva er det, Ravna? Dette er en gledens dag!»

Stemmen hans er høytidelig, og jeg prøver å smile, men jeg kjenner at det blir helt skeivt og rart. Yoshi nikker i retning av klubben.

«Du er ikke interessert i … ?»

Det tar noen sekunder før jeg skjønner hva han mener.

«Liwen? Nei. Nei da. Haha. Vi er bare venner. Eller ‘bare’. Vi er bestevenner. Vi har kjent hverandre nesten så lenge jeg kan huske.»

Han stapper hendene i lommene.

«Kult», sier han. «For selv om dere har to soverom og greier, så kunne det jo hende at …»

Jeg rister på hodet. Klarer ikke å la være å smile.

«Det blir bra med Greg da», sier jeg, og kunne bitt meg i tungen, for Greg er en sjåvinistisk mannebaby, og jeg skjønner ikke hvorfor Yosh vil ha ham som mentor, men Yosh bare nikker.

«Ja, han er ikke så stresset som mange av de andre. Men du! Du skal stresse.»

Han ler.

Jeg løfter hodet så jeg kan se ham fra inni hetten, og skjærer en grimase.

«Jeg tror det blir tre år med hardt arbeid.»

Han ler igjen.

«Hvem prøver du å lure? Det blir et liv med hardt arbeid for deg. Jeg tror ikke du er i stand til noe annet.»

Det er ikke sant engang. Har vi ikke nettopp vært på klubb? Midt på dagen?

«Men jeg tipper det er deg novisene kommer til å håpe på å få som mentor om noen få år. Liwen og meg er det ingen som kommer til å vite hvem er.»

Jeg stopper opp, og noen dulter hardt inn i meg bakfra. «Måtte de fredløse ta deg», mumler de på vei forbi.

Yosh går flere meter før han legger merke til at jeg ikke holder følge. Han snur og tråkler seg tilbake til han blir stående rett foran meg.

«Hva er det for noe, Ravna? Jeg hadde trodd du skulle være den gladeste av oss alle i dag, men når man ser på deg, skulle man nesten tro en av de folkevalgte har dødd.»

«Hysj», sier jeg og kaster et blikk mot den nærmeste trivselsvakten, men det er ikke mulig å se hvor hun har rettet blikket bak visiret.

Yosh rister på hodet og trekker meg utover mot siden av gaten, så vi ikke står i veien for strømmen av folk på vei hjem.

«Hva er det for noe?»

Jeg kan ikke si det til ham. Men da han tørker bort den første tåren som løsner fra øyekroken min med tommelen, klarer jeg ikke å holde ordene tilbake.

«Jeg føler meg så dum», sier jeg. «Jeg trodde ikke Inna kom til å ta juniorer engang, så jeg burde jo bare være glad, men så må jeg konkurrere med føkkings Almira Aamara. Har du lest sakene hennes? Hvordan konkurrerer man mot noe sånt?»

Yosh nikker.

«Du er dum», sier han. Ansiktet mitt føles numment. «Selvfølgelig har jeg lest sakene til Almira. Men jeg har lest dine også. Du er rågod, Ravna, men du trodde vel ikke for alvor at det skulle være plankekjøring fra nå av? Du er junior. Du har fortsatt tre år på å bevise hvor god du er.»

Jeg åpner munnen, men Yosh bare rister på hodet.

«Sees i morgen, kråkefugl», sier han og lar seg rive med av menneskestrømmen før jeg rekker å svare.

